Batiak Tanah Liek

Batiak Tanah Liek adolah bantuak kain batiak nan asanyo dari daerah Minangkabau. Batiak iko manggunoan tanah liek sabagai paronoannyo sainggo rononyo condong coklat. Partamo kali kain dirandam salamo saminggu jo tanah liek, sasudah itu kain dicuci jo diagiah parono alami lain nan barasa dari tumbuah-tumbuahan.

Batiak tanah liek baitu banilai di Minangkabau sajak saisuak inggo kini. Kain ko masih banyak dipakai dek urang-urang gaek bahkan inggo usang jo lusuah. Batiak ko dipakai baiak dek padusi ataupun laki-laki, utamonyo dek pangulu, niniak mamak, jo bundo kanduang dalam alek adat, basamo jo kain songket. Kini kain ko lah dijadikan usaho nan banilai jua sarato dijadikan buah tangan dari Sumatera Barat.

Sijarah 
Asa batiak ko diduga dari nagari Cino nan masuak ka nagari Minangkabau pado abaik ka 16 nan batampek di Pagaruyuang, Batusangkar. Batiak tanah liek panah ilang indak bajajak katiko maso panjajahan Japang. Karano usaho Wirda Hanim, teknik batiak ko ditunjuakan baliak pado taun 1994. Mulonyo Wirda Hanim mancaliak motif batiak ko dipakai dek panduduak nagari Sumaniak, Kecamatan Salimpauang, Batusangkar, Kabupaten Tanah Datar. Inyo suko jo batiak nan langka tu inggo baniaik untuak mambangkikan baliak seni tradisional batiak tanah liek nan ampia binaso.

Motif-motif 
Motif batiak tanah liek tradisional adolah kudo lauik jo buruang hong. Kini salain motif Cino nan ditunjukan, ado juo motif Minangkabau, contohnyo siriah dalam carano, kaluak paku, kuciang lalok, batuang kayu, tari piriang, jo kipeh.

Zaman kini ko motif-motif baru ditunjukan ka panduduak satampek nan idenyo diambiak dari kakayoan jo budayo alam Minangkabau, contohnyo motif tabuik, Jam Gadang jo rumah gadang. Kini ado 3 tampek untuak mambuek batiak tanah liek di Provinsi Sumatera Barat di antaronyo di Kota Padang, Kabupaten Pesisir Selatan, jo Kabupaten Dharmasraya. Tiok-tok daerah punyo corak surang manuruik lingkuangan tiok-tiok daerah, bahkan di Dharmasraya alah mulai mangambangkan motif baru, sarupo bungo sawit.

Barikuik motif-motif batiak tanah liek:

 Motif Rumah Gadang
 Motif Jam Gadang
 Motif Tabuik
 Motif Kapa Malin Kundang
Motif Tari Minang
 Motif rangkiang
Motif kipeh cino
Motif saik ajik
Motif kaluak paku
 Motif bungo/ pohon sawit
 Motif pohon gatah
 Motif lansek manih
 Motif siriah gadang
Motif bungo pinang
 Motif aka sagagang
 Motif bungo melati
 Motif bungo rayo
 Motif kabau padati
Motif balam
 Motif buruang hong
 Motif itiak pulang patang
 Motif buruang merak
Motif ramo-ramo

Paronoan 
Ciri khas dari batiak tanah liek adolah bahan parononyo barasa dari parono alam. Paronoan utamo nan dipakai yaitu tanah liek. Salain itu dapek dipakai pulo paronoan dari kulik jariang, manggih, gatah gambia, jarami padi, kulik mahoni, kulik rambutan, jo tumbuahan lain.

Rujuakan 

Pakaian
Batiak
Pakaian adat Minangkabau